## Statut Hrvatske radiotelevizije

### NN 14/2013 (4.2.2013.), Statut Hrvatske radiotelevizije

HRVATSKA RADIOTELEVIZIJA

203

Na temelju članka 23. stavka 1. podstavka 1. Zakona o Hrvatskoj radioteleviziji (»Narodne novine« 137/10 i 76/12), Nadzorni odbor HRT-a na 2. sjednici održanoj dana 12. prosinca 2012. donio je

STATUT

HRVATSKE RADIOTELEVIZIJE

I. OPĆE ODREDBE

Članak 1.

(1) Hrvatska radiotelevizija (u daljnjem tekstu: HRT) pravna je osoba koja ima status javne ustanove, a čija su djelatnost, funkcija i sadržaj javnih usluga, financiranje, upravljanje, nadzor i način rada uređeni Zakonom o Hrvatskoj radioteleviziji i propisima donesenim na temelju njega.

(2) HRT se upisuje se u sudski registar.

(3) Osnivač HRT-a je Republika Hrvatska, a osnivačka prava ostvaruje Vlada Republike Hrvatske.

Članak 2.

(1) HRT promiče javne vrijednosti i interese te za svoje djelovanje odgovara javnosti. U obavljanju svoje djelatnosti HRT je neovisan o bilo kakvom političkom utjecaju i pritiscima promicatelja komercijalnih interesa.

(2) HRT u svojim programima mora zadovoljiti interese javnosti na državnoj, regionalnoj i lokalnoj razini te u skladu sa Zakonom o HRT-u osigurati odgovarajuću zastupljenost informativnog, umjetničkog, kulturnog, dokumentarnog, dramskog, obrazovnog, znanstvenog dječjeg, filmskog, glazbenog, zabavnog, športskog i drugog sadržaja koji je u interesu javnosti.

(3) HRT je dužan poštovati sva programska načela i obveze utvrđene Zakonom o HRT-u, drugim propisima i Ugovorom između Vlade Republike Hrvatske i HRT-a kojim se utvrđuju programske obveze HRT-a te iznos i izvor sredstava za njihovo financiranje, a koji sadržava i vrstu, opseg i sadržaj svih javnih usluga koje HRT pruža prema Zakonu o HRT-u (u daljnjem tekstu: Ugovor).

(4) U svom radu HRT će primjenjivati najviša stručna mjerila, etička načela i profesionalno priznate standarde neovisnog novinarstva te će osobito njegovati sljedeće vrijednosti: neovisan, nepristran i pošten odnos u proizvodnji i objavi programskih sadržaja, odgovornost za javna sredstva i njihovo racionalno korištenje.

Članak 3.

(1) HRT je u svojem djelovanju samostalan.

(2) Na temelju Zakona o HRT-u, samostalnost HRT-a ostvaruje se samostalnim obavljanjem djelatnosti te programskom i uredničkom samostalnošću HRT-a, a osobito u planiranju i proizvodnji programa te utvrđivanju programske sheme.

(3) Samostalnost HRT-a ogleda se i u pravu da prema nadležnosti svojih tijela uređuje, u skladu s odredbama Zakona o HRT-u, svoje unutarnje ustrojstvo i način rada te da općim aktima uređuje pitanja zapošljavanja radnika, njihova prava i obveze u skladu sa zakonom i kolektivnim ugovorom.

II. NAZIV I SJEDIŠTE JAVNE USTANOVE

Naziv

Članak 4.

(1) Naziv javne ustanove je Hrvatska radiotelevizija.

(2) Skraćeni naziv Hrvatske radiotelevizije je HRT.

(3) Za radijske i televizijske programske kanale HRT koristi nazive: Hrvatski radio i Hrvatska televizija te odgovarajuće skraćene nazive: HRA i HTV.

(4) Za internetske portale, nelinearne medijske usluge, druge nove medije i multimedijske programske usluge HRT koristi nazive: www.hrt.hr, HRT Multimedija te odgovarajuće skraćene nazive HRT MM i HMM.

(5) Za obavljanje djelatnosti javnog izvođenja i snimanja glazbe HRT koristi nazive: Simfonijski orkestar HRT-a, Jazz orkestar HRT-a (Veliki orkestar HRT-a), Tamburaški orkestar HRT-a i Zbor HRT-a.

Sjedište

Članak 5.

(1) Sjedište HRT-a je u Zagrebu, na adresi Prisavlje 3.

(2) Odluku o promjeni sjedišta donosi osnivač.

Žig

Članak 6.

(1) Hrvatska radiotelevizija u svojem poslovanju koristi razlikovni znak »HRT« u figurativnom obliku – s kockicama u produžetku slova »T«. Znak se štiti žigom.

(2) Odluku o promjeni znaka iz prethodnog stavka donosi Glavni ravnatelj HRT-a.

Pečat

Članak 7.

(1) U pravnom prometu, uz potpis ovlaštene osobe, koristi se pečat javne ustanove HRT-a.

(2) Pečat javne ustanove je pravokutna oblika i sadržava puni naziv javne ustanove, sjedište javne ustanove, redni broj, a može sadržavati i druge oznake.

(3) Odluku o dimenzijama pečata, korištenju, odgovornim osobama za čuvanje i o drugim oznakama pečata donosi Glavni ravnatelj HRT-a.

(4) Odlukom Glavnog ravnatelja HRT-a utvrđuje se korištenje pečata i potpisivanje izvan pravnog prometa, kao i korištenje sprave (frankotip) za slanje pošiljaka, urudžbiranje i sl.

III. ZASTUPANJE I ODGOVORNOST ZA OBVEZE

Članak 8.

(1) Glavni ravnatelj HRT-a predstavlja i zastupa HRT samostalno i pojedinačno.

(2) Pri sklapanju pravnih poslova Glavni ravnatelj HRT-a mora poštovati ograničenja određena Zakonom o HRT-u, drugim zakonskim propisima, ovim Statutom, općim aktima HRT-a te odlukama nadležnih tijela HRT-a.

Članak 9.

Za obveze u pravnom prometu HRT odgovara cijelom svojom imovinom.

IV. DJELATNOSTI HRT-a I NASTUP U PRAVNOME PROMETU

Članak 10.

(1) HRT nastupa u pravnome prometu samostalno.

(2) Javna ustanova HRT posluje pod punim ili skraćenim nazivom u skladu s člankom 4. stavkom 1. i 2. ovog Statuta.

Djelatnosti HRT-a

Članak 11.

(1) Djelatnost HRT-a je proizvodnja radijskog, audiovizualnog i multimedijskog programa, glazbena proizvodnja, pružanje audio i audiovizualnih medijskih usluga, multimedijskih usluga i usluga elektroničkih publikacija kao javnih usluga.

(2) Djelatnost javnih usluga iz stavka 1. ovoga članka HRT ostvaruje:

1. emitiranjem triju radijskih programskih kanala na državnoj razini u zemaljskoj radiodifuziji;

2. emitiranjem osam radijskih programskih kanala na županijskoj ili regionalnoj razini u zemaljskoj radiodifuziji;

3. emitiranjem dvaju općih televizijskih programskih kanala na državnoj razini u zemaljskoj radiodifuziji;

4. emitiranjem dvaju specijaliziranih televizijskih programskih kanala na državnoj razini u digitalnoj radiodifuziji vrsta kojih se utvrđuje Ugovorom;

5. proizvodnjom i objavljivanjem pisanih, audio i audiovizualnih sadržaja na internetskim portalima općeg ili specijaliziranog karaktera;

6. javnim izvođenjem i snimanjem glazbenih sadržaja, osobito s područja simfonijske, zborske, narodne, jazz i zabavne glazbe, te organiziranjem priredbi i koncerata, posebice nacionalne glazbene baštine i suvremenih djela hrvatskih skladatelja i umjetnika izvođača;

7. proizvodnjom drugih programskih servisa (proizvodnja internetskih stranica, teleteksta i slično) u skladu sa Zakonom o HRT-u i Ugovorom.

(3) HRT može proizvoditi i druge radijske, audiovizualne i multimedijske programe te ih objavljivati u zemaljskim i satelitskim mrežama, putem interneta, kabela ili drugog dopuštenog oblika prijenosa, te pružati kao audio i audiovizualne medijske usluge na zahtjev, u skladu sa Zakonom o HRT-u i Ugovorom.

(4) HRT je dužan u ostvarivanju radijskog i audiovizualnog programa osiguravati programe o regionalnim posebnostima. Programi od regionalnog interesa mogu se usporedno objavljivati unutar jedne elektroničke komunikacijske mreže na državnoj razini.

Članak 12.

(1) Osim javnih usluga iz članka 11. ovog Statuta HRT obavlja i komercijalne djelatnosti, i to:

1. prodaju prostora za objavljivanje namijenjenog za promidžbene poruke i druge audiovizualne komercijalne komunikacije;

2. prodaju radijskog, audiovizualnog i multimedijskog programa;

3. naplatu ulaznica za javno izvođenje i snimanje glazbenih sadržaja i druge javne priredbe koje nisu sastavni dio javnih usluga i prodaja glazbenih usluga;

4. tržišne programske usluge, uključujući interaktivne programske usluge;

5. pružanje tehničkih usluga i elektroničkih komunikacijskih usluga koje nisu sastavni dio javnih usluga;

6. proizvodnju i prodaju nosača zvuka i slike;

7. upotrebu arhivske građe koja nije sastavni dio javnih usluga;

8. iznajmljivanje proizvodnih i drugih kapaciteta.

(2) HRT može, uz komercijalne djelatnosti iz prethodnog stavka, obavljati i druge djelatnosti koje služe obavljanju djelatnosti upisanih u sudski registar, ako se one u manjem opsegu ili uobičajeno obavljaju uz upisanu djelatnost.

(3) HRT može u svrhu razdvajanja javnih i komercijalnih usluga, a uz prethodnu suglasnost osnivača, osnivati pravne osobe za obavljanje dijela ili svih komercijalnih djelatnosti iz stavka 1. i 2. ovoga članka.

V. TIJELA HRT-a

Članak 13.

Tijela HRT-a jesu:

a) Glavni ravnatelj HRT-a

b) Ravnateljstvo HRT-a

c) Nadzorni odbor HRT-a

d) Programsko vijeće HRT-a.

a) Glavni ravnatelj HRT-a

Članak 14.

(1) HRT-om upravlja Glavni ravnatelj HRT-a, u skladu sa Zakonom o HRT-u i ovim Statutom.

(2) Glavnog ravnatelja HRT-a, na temelju Zakona o HRT-u, imenuje Hrvatski sabor na mandat od pet (5) godina. Postupak imenovanja i razrješenja Glavnog ravnatelja HRT-a utvrđen je Zakonom o Hrvatskoj radioteleviziji.

(3) Ugovor o radu Glavnog ravnatelja HRT-a potpisuje predsjednik Nadzornog odbora HRT-a, uz suglasnost Nadzornog odbora HRT-a.

(4) Glavni ravnatelj HRT-a za svoj rad odgovara Nadzornom odboru HRT-a.

(5) Glavni ravnatelj HRT-a zastupa i predstavlja HRT i odgovoran je za zakonitost poslovanja HRT-a, za uspješno ostvarivanje djelatnosti HRT-a, za financijsko poslovanje HRT-a i ostvarivanje programskih načela HRT-a utvrđenih Zakonom o HRT-u. Glavni ravnatelj HRT-a odgovoran je da rad i poslovanje HRT-a budu ostvareni sukladno Zakonu o HRT-u, ovom Statutu, drugim propisima i Ugovorom.

Članak 15.

(1) Glavni ravnatelj HRT-a:

1. upravlja i vodi poslovanje HRT-a;

2. predlaže Nadzornom odboru HRT-a Statut HRT-a, koji potvrđuje Hrvatski sabor;

3. utvrđuje strategiju poslovanja i razvoja HRT-a tijekom prve godine mandata za razdoblje od pet (5) godina, uz suglasnost Nadzornog odbora HRT-a i Programskog vijeća HRT-a;

4. predlaže Programskom vijeću HRT-a opći akt o načinu utvrđivanja sadržaja i teksta programskih obveza HRT-a i održavanju javne rasprave te imenuje dva (2) člana u Povjerenstvo za provedbu javne rasprave;

5. utvrđuje, nakon provedene javne rasprave i pribavljenih mišljenja Programskog vijeća HRT-a i Nadzornog odbora HRT-a, prijedlog Ugovora;

6. dostavlja Vladi Republike Hrvatske prijedlog Ugovora najkasnije šest (6) mjeseci prije isteka valjanosti Ugovora;

7. samostalno odlučuje o sklapanju pravnih poslova i raspolaganju imovinom HRT-a, osim nekretninama, do vrijednosti svakog pravnog posla, odnosno imovine u iznosu do 10.000.000 (deset milijuna) kuna, a iznad te vrijednosti uz suglasnost Nadzornog odbora HRT-a;

8. odlučuje o stjecanju, opterećenju i otuđenju nekretnina uz suglasnost Nadzornog odbora HRT-a;

9. donosi opće akte HRT-a, osim onih koje donosi Ravnateljstvo HRT-a, Nadzorni odbor HRT-a i Programsko vijeće HRT-a;

10. predlaže Nadzornom odboru HRT-a program rada HRT-a;

11. predlaže Nadzornom odboru HRT-a financijski plan HRT-a te njegovu promjenu;

12. predlaže Nadzornom odboru HRT-a završni račun odnosno godišnje financijske izvještaje HRT-a;

13. imenuje ravnatelja ustrojbene poslovne jedinice Program na mandat od pet (5) godina, a na temelju provedenog javnog natječaja, uz prethodno pribavljeno savjetodavno mišljenje novinara i drugih zaposlenika koji kreativno sudjeluju u stvaranju programa;

14. na temelju provedenog javnog natječaja imenuje ravnatelje ostalih ustrojbenih poslovnih jedinica Produkcija, Tehnologija i Poslovanje na mandat od pet (5) godina;

15. razrješava ravnatelje ustrojbenih poslovnih jedinica u slučajevima i na način određen Zakonom o HRT-u i ovim Statutom;

16. na temelju provedenog javnog natječaja, na prijedlog ravnatelja ustrojbene poslovne jedinice Program, uz prethodno pribavljeno savjetodavno mišljenje novinara i drugih zaposlenika koji kreativno sudjeluju u stvaranju programa, imenuje glavne urednike na HRT-u;

17. razrješava glavne urednike na HRT-u na prijedlog ravnatelja ustrojbene poslovne jedinice Program u slučajevima određenim Zakonom o HRT-u i ovim Statutom;

18. najmanje jedanput godišnje ili/i na zahtjev podnosi izvješće o poslovanju i provedbi Ugovora Programskom vijeću HRT-a i Nadzornom odboru HRT-a;

19. izvješćuje Ravnateljstvo HRT-a, Nadzorni odbor HRT-a, Programsko vijeće HRT-a i osnivača ako se pri izradi godišnjih ili drugih financijskih izvještaja ili inače ustanovi da u HRT-u postoji gubitak i istodobno predlaže mjere za njegovo pokrivanje;

20. jedanput godišnje podnosi izvješće Hrvatskom saboru o radu HRT-a, uz prethodno pribavljeno mišljenje Nadzornog odbora HRT-a i Programskog vijeća HRT-a;

21. odgovoran je za izradu akata i materijala potrebnih za rad Programskog vijeća HRT-a i Nadzornog odbora HRT-a;

22. provodi odluke Nadzornog odbora HRT-a i Programskog vijeća HRT-a, u skladu sa Zakonom o HRT-u i drugim propisima te ovim Statutom;

23. na zahtjev Vijeća za elektroničke medije poduzima mjere iz svojeg djelokruga radi otklanjanja nepravilnosti na koje upozorava Vijeće za elektroničke medije u sklopu kojih utvrđuje odgovornosti za učinjene propuste, te o poduzetim mjerama podnosi izvješće Vijeću za elektroničke medije;

24. na zahtjev Vijeća za elektroničke medije, a najmanje svakih šest mjeseci dostavlja Vijeću za elektroničke medije financijska izvješća u svrhu provedbe nadzora nad korištenjem mjesečne pristojbe i drugih javnih prihoda HRT-a;

25. dostavlja izvješće Programskom vijeću HRT-a i Vijeću za elektroničke medije, i to najkasnije do 31. ožujka za prethodnu godinu o provedbi odredbe Zakona o HRT-u prema kojoj HRT mora Zakonom o HRT-u utvrđeni postotak godišnjeg programskog proračuna osigurati za nabavu europskih djela neovisnih proizvođača, od čega polovina tih sredstava mora biti namijenjena za djela proizvedena izvorno na hrvatskom jeziku;

26. odlučuje o pravima i obvezama iz radnog odnosa ili u svezi s radnim odnosom, odnosno na temelju pisane punomoći za to ovlašćuje drugu osobu;

27. obavlja i druge poslove te donosi i druge odluke u skladu sa Zakonom, ovim Statutom i drugim općim aktima HRT-a.

Članak 16.

(1) Glavni ravnatelj HRT-a imenuje zamjenika Glavnog ravnatelja HRT-a između ravnatelja ustrojbenih poslovnih jedinica HRT-a iz članka 22. stavka 2. ovog Statuta. Mandat zamjenika Glavnog ravnatelja HRT-a određuje se odlukom o imenovanju koju donosi Glavni ravnatelj HRT-a.

(2) Zamjenik Glavnog ravnatelja HRT-a zamjenjuje Glavnog ravnatelja HRT-a u slučaju njegove odsutnosti te za to vrijeme ima sve ovlasti, obveze i odgovornosti Glavnog ravnatelja HRT-a ako Glavni ravnatelj HRT-a ne ograniči njegove ovlasti.

(3) Ograničenje ovlasti u slučaju iz prethodnog stavka Glavni ravnatelj HRT-a donosi u pisanom obliku.

b) Ravnateljstvo HRT-a

Članak 17.

(1) Ravnateljstvo HRT-a čine Glavni ravnatelj HRT-a te ravnatelji ustrojbenih poslovnih jedinica Program, Produkcija, Tehnologija i Poslovanje iz članka 22. stavka 2. ovog Statuta.

(2) Radom Ravnateljstva HRT-a rukovodi Glavni ravnatelj HRT-a.

(3) Ravnateljstvo HRT-a donosi:

1. Pravilnik o sistematizaciji poslova i radnih mjesta;

2. Pravilnik o financijskom poslovanju, uz prethodnu suglasnost Nadzornog odbora HRT-a;

3. Pravilnik o zaštiti na radu i zaštiti od požara;

4. Opći akt/cjenik o naknadama za rad vanjskih suradnika i druge potrebne cjenike, uz prethodnu suglasnost Nadzornog odbora HRT-a.

(4) Ravnateljstvo HRT-a:

1. prema nalogu Nadzornog odbora HRT-a, a u skladu s odlukama Glavnog ravnatelja HRT-a ispravlja uočene nepravilnosti iz djelokruga rada svakog člana Ravnateljstva;

2. prema upozorenju Programskog vijeća HRT-a, a u skladu s odlukama Glavnog ravnatelja HRT-a, ispravlja uočene nepravilnosti u provedbi programskih načela i ugovornih obveza iz djelokruga rada svakog člana Ravnateljstva HRT-a;

3. donosi poslovnik o svom radu;

4. obavlja i druge poslove utvrđene Zakonom o HRT-u i ovim Statutom te odlukama Glavnog ravnatelja HRT-a.

c) Nadzorni odbor HRT-a

Članak 18.

(1) Nadzorni odbor HRT-a ima pet članova. Četiri člana Nadzornog odbora HRT-a imenuje i razrješava Hrvatski sabor na način i po postupku utvrđenom Zakonom o HRT-u. Jedan član Nadzornog odbora HRT-a je predstavnik radnika HRT-a koji se imenuje i razrješava u skladu sa Zakonom o HRT-u i Zakonom o radu. Mandat članova Nadzornog odbora traje četiri (4) godine.

(2) Nadzorni odbor HRT-a može se konstituirati kada je imenovana većina članova Nadzornog odbora HRT-a.

(3) Članovi Nadzornog odbora HRT-a između sebe biraju predsjednika i zamjenika predsjednika Nadzornog odbora HRT-a.

(4) Članovi Nadzornog odbora HRT-a imaju pravo na nagradu za svoj rad u najvećem dopuštenom iznosu utvrđenom odlukom kojom se uređuje visina naknade članovima nadzornih odbora, upravnih vijeća i drugih tijela upravljanja ustanovama kojima je osnivač Republika Hrvatska.

(5) Članovi Nadzornog odbora HRT-a s prebivalištem izvan Zagreba imaju pravo na naknadu putnih troškova i troškova smještaja kada prisustvuju sjednicama Nadzornog odbora, a ako predsjednik Nadzornog odbora HRT-a ima prebivalište izvan Zagreba ima navedena prava i kada prisustvuje sjednicama Vijeća HRT-a.

(6) Nadzorni odbor HRT-a donosi odluke većinom glasova ukupnog broja članova Nadzornog odbora HRT-a, ako Zakonom o HRT-u nije drugačije određeno.

(7) Način rada Nadzornog odbora HRT-a uređuje se Poslovnikom o radu Nadzornog odbora HRT-a.

Članak 19.

(1) Nadzorni odbor HRT-a:

1. na prijedlog Glavnog ravnatelja HRT-a donosi Statut HRT-a, koji potvrđuje Hrvatski sabor;

2. daje mišljenje na prijedlog Ugovora koji, nakon završetka javne rasprave, utvrdi Glavni ravnatelj HRT-a;

3. nadzire poslovanje HRT-a i usklađenost poslovanja sa zakonima kao i provedbu odredaba Zakona o HRT-u koje se odnose na zakonito korištenje sredstava pristojbe i drugih prihoda;

4. pokreće postupak razrješenja Glavnog ravnatelja HRT-a ako je ispunjen neki od uvjeta propisan Zakonom o HRT-u ili ovim Statutom;

5. u skladu s financijskim planom HRT-a, na prijedlog Glavnog ravnatelja HRT-a, po prethodno pribavljenom mišljenju Programskog vijeća HRT-a, donosi program rada HRT-a za sljedeću godinu;

6. na prijedlog Glavnog ravnatelja HRT-a prihvaća financijski plan HRT-a za sljedeću godinu;

7. na prijedlog Glavnog ravnatelja HRT-a prihvaća rebalans financijskog plana HRT-a za tekuću godinu;

8. prihvaća završni račun HRT-a odnosno godišnje financijske izvještaje nakon provedene revizije financijskih izvješća koju provodi neovisni revizor;

9. daje suglasnost na odluku Glavnog ravnatelja HRT-a o stjecanju, opterećenju i otuđenju nekretnina;

10. daje suglasnost na raspolaganje imovinom HRT-a ako je vrijednost imovine veća od 10.000.000 (deset milijuna) kuna;

11. daje suglasnost na sklapanje pravnih poslova ako je vrijednost pojedinog pravnog posla veća od 10.000.000 (deset milijuna) kuna;

12. daje prethodnu suglasnost za sklapanje ugovora o zajmu ili kreditu, ako je vrijednost pojedinog ugovora o zajmu ili kreditu veća od 5.000.000 (pet milijuna) kuna;

13. daje suglasnost na davanje punomoći za zastupanje HRT-a osobama koje na temelju Zakona o HRT-u nisu ovlaštene zastupati HRT;

14. daje prethodnu suglasnost na odluku o donošenju općeg akta o financijskom poslovanju HRT-a, općeg akta o plaćama i drugim materijalnim pravima radnika HRT-a, te naknadama za rad vanjskih suradnika HRT-a;

15. utvrđuje visinu pristojbe za svaku godinu uz prethodno odobrenje Vijeća za elektroničke medije da je pristojba u skladu s Ugovorom;

16. utvrđuje povlastice za određene kategorije obveznika plaćanja mjesečne pristojbe, uz prethodno odobrenje Vijeća za elektroničke medije;

17. utvrđuje dopuštenu financijsku pričuvu u skladu sa Zakonom o HRT-u;

18. daje suglasnost Glavnom ravnatelju HRT-a za pokretanje postupka i za izbor neovisnog revizora;

19. u slučaju utvrđenih nepravilnosti u poslovanju nalaže Ravnateljstvu HRT-a da nepravilnosti ispravi;

20. na prijedlog Glavnog ravnatelja HRT-a daje suglasnost na mjere za pokrivanje gubitka;

21. najmanje jedanput godišnje podnosi izvješće Hrvatskom saboru o svom radu i provedbi nadzora zakonitosti rada i financijskog poslovanja HRT-a;

22. najmanje jedanput godišnje podnosi Vijeću za elektroničke medije i Programskom vijeću HRT-a izvješće o provedenom nadzoru poslovanja HRT-a i usklađenosti poslovanja sa zakonima te nadzoru o provedbi odredaba Zakona o HRT-u koje se odnose na zakonito korištenje sredstava pristojbe i drugih prihoda;

23. na zahtjev Vijeća za elektroničke medije poduzima mjere iz svojega djelokruga, odnosno nadležnosti, u vezi s otklanjanjem nepravilnosti te o poduzetim mjerama izvješćuje Vijeće za elektroničke medije;

24. daje prethodnu suglasnost na osnivanje povezanih društava, njihove temeljne akte i imenovanja tijela;

25. redovito prima informacije o poslovanju povezanih društava;

26. donosi poslovnik o svom radu;

27. u pravilu u skladu s drugim zakonima i aktima osniva pomoćna tijela, čiji ustroj i djelokrug utvrđuje posebnom odlukom;

28. obavlja i druge poslove utvrđene Zakonom o HRT-u i ovim Statutom.

d) Programsko vijeće

Članak 20.

(1) U skladu sa Zakonom o HRT-u, Programsko vijeće HRT-a (u daljnjem tekstu: Vijeće HRT-a) zastupa i štiti interes javnosti provođenjem nadzora programa i unapređenjem radijskog i audiovizualnog programa te drugih audio i audiovizualnih te multimedijskih usluga.

(2) Vijeće HRT-a ima jedanaest (11) članova.

(3) Hrvatski sabor bira i razrješava devet (9) članova Vijeća HRT-a, a dva (2) člana Vijeća HRT-a biraju i razrješavaju novinari i drugi zaposlenici HRT-a koji kreativno sudjeluju u stvaranju programa HRT-a.

(4) Članovi Vijeća HRT-a biraju se i razrješavaju po uvjetima i postupku utvrđenom Zakonom o HRT-u. Dva (2) člana Vijeća HRT-a biraju i razrješavaju novinari i drugi zaposlenici HRT-a koji kreativno sudjeluju u stvaranju programa na način utvrđen odlukom Glavnog ravnatelja HRT-a u skladu sa Zakonom o HRT-u i ovim Statutom.

(5) U skladu sa Zakonom o HRT-u, mandat predsjednika i članova Vijeća HRT-a traje četiri (4) godine, tako da se svake dvije (2) godine imenuje polovina članova Vijeća HRT-a. Ista osoba može biti najviše dva (2) puta izabrana za člana Vijeća HRT-a. Vijeće HRT-a može se konstituirati kada je imenovana većina članova Vijeća HRT-a.

(6) Vijeće HRT-a imenuje i razrješava predsjednika Vijeća HRT-a.

(7) Članovi Vijeća HRT-a imaju pravo na naknadu za svoj rad u najvećem dopuštenom iznosu utvrđenom odlukom kojom se uređuje visina naknade članovima nadzornih odbora, upravnih vijeća i drugih tijela upravljanja ustanova kojima je osnivač Republika Hrvatska.

(8) Članovi Vijeća HRT-a s prebivalištem izvan Zagreba imaju pravo na naknadu putnih troškova i troškova smještaja kada prisustvuju sjednicama Vijeća HRT-a, a predsjednik Vijeća HRT-a s prebivalištem izvan Zagreba ima navedena prava ako prisustvuje sjednicama Nadzornog odbora HRT-a.

(9) Vijeće HRT-a pravovaljano donosi odluke većinom glasova od ukupnog broja članova Vijeća, ako Zakonom o HRT-u nije drugačije određeno.

(10) Način rada Vijeća HRT-a uređuje se Poslovnikom o radu Vijeća HRT-a.

Članak 21.

(1) Vijeće HRT-a:

1. prati provedbu programskih načela i obveza utvrđenih zakonom i Ugovorom te u slučaju njihova nepoštovanja pisano upozorava Ravnateljstvo HRT-a i glavne urednike na HRT-u, a upozorenje dostavlja na znanje Nadzornom odboru HRT-a;

2. uređuje u skladu sa Zakonom o HRT-u način utvrđivanja sadržaja i teksta programskih obveza HRT-a i održavanja javne rasprave HRT-a na prijedlog Glavnog ravnatelja HRT-a, uz odobrenje Vijeća za elektroničke medije;

3. daje mišljenje na prijedlog Ugovora koji nakon završetka javne rasprave utvrdi Glavni ravnatelj HRT-a;

4. daje mišljenje na prijedlog programa rada HRT-a;

5. donosi opći akt kojim uređuje postupak imenovanja, djelokrug i naknadu za rad povjerenika za korisnike usluga HRT-a;

6. imenuje povjerenika za korisnike usluga HRT-a;

7. donosi poslovnik o svojem radu;

8. pokreće postupak razrješenja člana Vijeća u slučajevima predviđenim Zakonom o HRT-u;

9. najmanje jedanput na godinu podnosi izvješće Hrvatskomu saboru o svojem radu i provedbi programskih načela i obveza utvrđenih Zakonom o HRT-u i Ugovorom;

10. na zahtjev Vijeća za elektroničke medije poduzima mjere iz svojega djelokruga zbog otklanjanja nepravilnosti u skladu sa Zakonom o HRT-u te o poduzetim mjerama podnosi izvješće Vijeću za elektroničke medije;

11. obavlja i druge poslove utvrđene Zakonom o HRT-u i ovim Statutom.

(2) Vijeće HRT-a ne smije pregledavati ili slušati pojedine emisije ili druge dijelove programa prije nego što su objavljeni te ne može donositi odluke i stavove o njihovu objavljivanju.

VI. UNUTARNJI USTROJ HRT-a

Ustrojbene jedinice HRT-a

Članak 22.

(1) Unutarnje ustrojstvo HRT-a temelji se na funkcionalnoj organizaciji.

(2) HRT ima četiri temeljne ustrojbene poslovne jedinice:

1. Program

2. Produkcija

3. Tehnologija

4. Poslovanje.

(3) Ustrojbenim poslovnim jedinicama iz prethodnog stavka (u daljnjem tekstu: poslovne jedinice) rukovode ravnatelji poslovne jedinice koje na temelju javnog natječaja imenuje Glavni ravnatelj HRT-a na mandat od 5 (pet) godina.

(4) Pri Glavnom ravnatelju organizira se samostalna ustrojbena jedinica za strateško upravljanje, nadzor i cjelokupni razvoj HRT-a.

(5) Unutarnji ustroj poslovnih jedinica, samostalne ustrojbene jedinice iz prethodnog stavka i drugi organizacijski oblici (RJ, odjeli, službe i slično), djelokrug njihova rada, kao i druga pitanja unutarnjeg ustroja pobliže se uređuju Pravilnikom o unutarnjem ustroju u skladu s ovim Statutom.

(6) Operativno usklađivanje i koordinaciju rada samostalne ustrojbene jedinice iz prethodnog stavka i organizacijskih jedinica u njezinu sastavu provodi glavni tajnik HRT-a na temelju odluke, odnosno ovlasti Glavnog ravnatelja HRT-a.

(7) Pravilnikom o unutarnjem ustroju utvrdit će se ostale mandatne pozicije rukovoditelja do razine radne jedinice.

Stručna služba za potrebe tijela HRT-a

Članak 23.

Stručna služba za obavljanje administrativnih i drugih stručnih poslova za potrebe Nadzornog odbora HRT-a, Programskog vijeća HRT-a, Glavnog ravnatelja HRT-a i Ravnateljstva HRT-a kojom rukovodi glavni tajnik HRT-a, ustrojava se u sklopu samostalne ustrojbene jedinice organizirane pri Glavnom ravnatelju HRT-a.

Ravnatelji poslovnih jedinica

Članak 24.

(1) Poslovnom jedinicom iz članka 22. stavka 2. ovog Statuta rukovodi ravnatelj, kojeg na temelju javnog natječaja imenuje Glavni ravnatelj HRT-a na mandat od pet (5) godina.

(2) Ravnatelj poslovne jedinice HRT-a ne može biti osoba:

1. koja uživa imunitet na bilo kojoj osnovi;

2. koja je državni dužnosnik ili obnaša dužnost u tijelima političkih stranaka ili tijelima jedinica lokalne i područne (regionalne) samouprave;

3. koja obavlja bilo koje poslove u konkurentskoj pravnoj osobi, odnosno pravnim osobama koje obavljaju djelatnost proizvodnje, pružanja i/ili prijenosa audio i audiovizualnih medijskih usluga, multimedijskih sadržaja i usluga elektroničkih publikacija, odnosno ako takve poslove obavlja da u slučaju imenovanja takve poslove nije spremna prekinuti;

4. koja je član uprave, upravnih vijeća ili nadzornih odbora pravne osobe iz prethodnog podstavka;

5. koja je vlasnik, dioničar ili imatelj udjela u pravnoj osobi iz podstavka 3. ovog stavka;

6. koja se nalazi u sukobu interesa;

7. koja je u financijskom i/ili poslovnom odnosu s HRT-om, ili od HRT-a stječe bilo kakve prihode, osim prihoda na osnovi radnog odnosa u HRT-u, ili posreduje pri sklapanju poslova HRT-a s trećim osobama.

(3) Za ravnatelja poslovne jedinice HRT-a može biti imenovana osoba koja ima sljedeće uvjete:

1. hrvatsko državljanstvo;

2. završen odgovarajući sveučilišni diplomski studij ili s njim izjednačeni studij;

3. aktivno znanje najmanje jednog svjetskog jezika;

4. najmanje deset (10) godina radnog iskustva;

5. organizacijske i upravljačke sposobnosti dokazane u dosadašnjem radu u trajanju od najmanje pet (5) godina.

(4) Ista osoba može biti ponovo imenovana za ravnatelja ustrojbene poslovne jedinice, ali ne više od dva (2) mandata uzastopno.

Članak 25.

(1) Ravnatelja poslovne jedinice razrješava Glavni ravnatelj HRT-a ako:

1. sam podnese zahtjev za razrješenje;

2. ne postupa prema zakonskim propisima i općim aktima HRT-a;

3. svojim nesavjesnim i nepravilnim radom prouzroči HRT-u veću materijalnu štetu ili svojim djelovanjem ili ponašanjem narušava ugled HRT-a;

4. zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti poslovne jedinice;

5. nastanu razlozi zbog kojih je došao u sukob interesa;

6. nastanu razlozi zbog kojih se na temelju Zakona o radu može otkazati ugovor o radu;

7. ako ne izvršava postavljene ciljeve iz poslovnog, odnosno financijskog plana i programa rada.

(2) Prije donošenja odluke o njegovu razrješenju, ravnatelju poslovne jedinice mora se omogućiti očitovanje o istaknutim razlozima za razrješenje.

(3) U slučaju prestanka mandata Glavnog ravnatelja HRT-a, svim ravnateljima poslovnih jedinica prestaje mandat i postaju vršitelji dužnosti do imenovanja ravnatelja poslovne jedinice na temelju provedenog javnog natječaja.

Članak 26.

(1) Ravnatelj poslovne jedinice:

1. rukovodi poslovnom jedinicom;

2. provodi odluke Glavnog ravnatelja HRT-a i poslovni plan HRT-a u poslovnoj jedinici kojom rukovodi;

3. nadzire troškove odobrene za poslove iz djelokruga ustrojbene jedinice kojom rukovodi i odgovara za njih;

4. realizira utvrđeni plan ulaganja u razvoj ustrojbene jedinice;

5. obavlja i druge poslove u skladu sa zakonskim propisima, ovim Statutom, općim aktima HRT-a i odlukama i danim ovlastima Glavnog ravnatelja HRT-a.

(2) Ravnatelj poslovne jedinice odgovoran je Glavnom ravnatelju HRT-a za zakonitost i poslovanje ustrojbene jedinice.

Ravnatelj poslovne jedinice Program

Članak 27.

(1) Ravnatelj poslovne jedinice Program (u daljnjem tekstu ravnatelj Programa):

1. rukovodi oblikovanjem programa svih medija i organizira rad poslovne jedinice Program radi ostvarenja programskih načela i obveza utvrđenih Zakonom o HRT-u i Ugovorom;

2. daje naloge glavnim urednicima na HRT-u i organizira izradu prijedloga programskih osnova za programske kanale u postupku pripreme prijedloga programskih obveza za Ugovor;

3. predlaže Glavnom ravnatelju HRT-a programske osnove iz prethodnog podstavka;

4. rukovodi izradom sezonskih odnosno godišnjih shema i rasporeda programa;

5. u slučaju neplaniranih događaja odlučuje o rasporedu emisija u programu pojedinog medija;

6. odgovoran je za uspjeh ukupnoga objavljenog programa kao i njegovih dijelova;

7. dva puta na godinu podnosi Vijeću HRT-a izvješće o provedbi programskih načela i obveza utvrđenih Zakonom o HRT-u i Ugovorom;

8. obavlja i druge poslove u skladu sa zakonima, Ugovorom, općim aktima HRT-a i odlukama Glavnog ravnatelja HRT-a.

(3) Ravnatelj Programa za svoj rad i provedbu programskih načela i obveza utvrđenih Zakonom o HRT-u i Ugovorom odgovara Glavnom ravnatelju HRT-a.

(4) Ravnatelj Programa samostalan je u svom radu u sklopu svog djelokruga rada u skladu sa Zakonom o HRT-u, Statutom HRT-a i Ugovorom, općim aktima HR-a te odlukom Glavnog ravnatelja HRT-a.

Članak 28.

(1) U postupku izbora i imenovanja ravnatelja Programa Glavni ravnatelj HRT-a dužan je nakon provedenog natječajnog postupka pribaviti savjetodavno mišljenje novinara i drugih zaposlenika koji kreativno sudjeluju u stvaranju programa.

(2) Postupak pribavljanja mišljenja iz prethodnog stavka pobliže se utvrđuje odlukom Glavnog ravnatelja HRT-a.

Glavni urednici

Članak 29.

(1) Organizacijske pozicije glavnih urednika na HRT-u (programskih kanala, portala i ostalih medijskih usluga – u daljnjem tekstu: glavni urednik) te njihove nadležnosti i odgovornosti utvrđuju se Pravilnikom o unutarnjem ustroju HRT-a.

(2) Glavni urednik odgovoran je za objavljene informacije, kao i uredničku obradu objavljene informacije na programskim kanalima odnosno u programima u svojoj nadležnosti.

(3) Glavni urednik je dužan, u skladu sa zakonom, općim aktima HRT-a te novinarskim profesionalnim standardima, poštovati samostalnost novinara i drugih autora programa koji se proizvode, emitiraju, objavljuju ili na drugi način pružaju kao audio, audiovizualna ili multimedijska usluga.

(4) Glavni urednik za svoj rad i provedbu programskih načela i obveza utvrđenih Zakonom o HRT-u i Ugovorom iz članka 2. stavka 3. ovog Statuta, odgovara ravnatelju Programa.

Članak 30.

(1) Glavne urednike iz prethodnog članka po prethodno provedenom natječajnom postupku i po prethodno pribavljenom mišljenju novinara i drugih zaposlenika koji kreativno sudjeluju u stvaranju programa, na prijedlog ravnatelja Programa imenuje Glavni ravnatelj HRT-a na vrijeme od pet godina.

(2) Postupak pribavljanja mišljenja iz prethodnog stavka pobliže se utvrđuje odlukom Glavnog ravnatelja HRT-a.

(3) Ista osoba može biti ponovno imenovana za glavnog urednika iz prethodnog članka.

(4) Za glavnog urednika iz prethodnog članka može biti imenovana osoba koja ima sljedeće uvjete:

1. hrvatsko državljanstvo;

2. završen odgovarajući sveučilišni diplomski studij i s njim izjednačeni studij;

3. najmanje pet (5) godina radnog iskustva na uredničkim poslovima;

4. znanje jednog svjetskog jezika;

5. poznavanje tehnologije proizvodnje, pružanja i prijenosa audio i audiovizualnih medijskih usluga, multimedijskih sadržaja i usluga elektroničkih publikacija.

(5) Na glavnog urednika iz prethodnog članka na odgovarajući se način primjenjuju odredbe članka 24. stavka 2. i 3. ovog Statuta.

(6) Kandidat za glavnog urednika ne smije biti u sukobu interesa.

Članak 31.

(1) Glavni ravnatelj HRT-a, na prijedlog ravnatelja Programa, razriješit će glavnog urednika iz članka 29. prije isteka vremena na koje je imenovan:

1. ako sam zatraži;

2. ako ne postupa prema zakonskim propisima i općim aktima HRT-a;

3. ako svojim nesavjesnim i nepravilnim radom prouzroči HRT-u veću štetu ili naruši ugled HRT-a;

4. ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u redovitom odvijanju programa za koji je odgovoran;

5. ako nastanu razlozi zbog kojih je došao ili bi mogao doći u sukob interesa;

6. ako nastanu razlozi zbog kojih se na temelju Zakona o radu može otkazati ugovor o radu;

7. ako ne ispunjava programska načela i obveze u skladu sa zakonskim propisima, ovim Statutom, Ugovorom i općim aktima.

(2) Prije donošenja odluke o njegovu razrješenju, glavnom uredniku mora se omogućiti očitovanje o istaknutim razlozima za razrješenje.

Urednici pojedinih programa i ostali urednici

Članak 32.

(1) Urednike pojedinih programa, na temelju provedenog javnog natječaja, imenuje i razrješava Glavni ravnatelj HRT-a na prijedlog ravnatelja Programa, na mandat od pet (5) godina, u skladu s Pravilnikom o unutarnjem ustroju.

(2) Urednici iz prethodnog stavka samostalno rukovode pojedinim programskim jedinicama u skladu s Pravilnikom o unutarnjem ustroju HRT-a i drugim općim aktima HRT-a.

(3) Urednici iz stavka 1. odgovaraju nadležnom glavnom uredniku za pridržavanje i izvršenje programskih načela i obveza iz Zakona o HRT-u i Ugovora.

(4) Za urednika iz stavka 1. može biti imenovana osoba koja ima sljedeće uvjete:

1. hrvatsko državljanstvo;

2. završen odgovarajući sveučilišni diplomski studij i s njim izjednačeni studij;

3. najmanje pet (5) godina radnog iskustva na uredničkim poslovima;

4. znanje jednog svjetskog jezika;

5. poznavanje tehnologije proizvodnje, pružanja i prijenosa audio i audiovizualnih medijskih usluga, multimedijskih sadržaja i usluga elektroničkih publikacija.

(5) Na urednika iz stavka 1. na odgovarajući se način primjenjuju odredbe članka 24. stavka 2. i 3. ovog Statuta.

Članak 33.

Ostale urednike (emisija, programskih projekata, deskova i slično) imenuje ravnatelj Programa na prijedlog glavnog urednika na vrijeme programskom shemom odnosno programskim projektom predviđene potrebe na temelju odobrenog proizvodnog projektnog plana.

Članak 34.

Urednici iz članaka 32. i 33. razrješavaju se prije isteka vremena na koje su imenovani:

1. ako sami zatraže;

2. ako ne postupaju prema zakonskim propisima i općim aktima HRT-a;

3. ako svojim nesavjesnim i nepravilnim radom prouzroče HRT-u veću štetu ili naruše ugled HRT-a;

4. ako zanemaruju ili nesavjesno obavljaju svoje dužnosti tako da su nastale ili mogu nastati veće smetnje u redovitom odvijanju programa za koji su zaduženi;

5. ako nastanu razlozi zbog kojih je došao ili bi mogao doći u sukob interesa;

6. ako nastanu razlozi zbog kojih im se na temelju Zakona o radu može otkazati ugovor o radu;

7. ako ne ispunjavaju programske zadaće u skladu sa zakonskim propisima, ovim Statutom, Ugovorom, općim aktima i programskim odnosno projektnim planom.

VII. SREDSTVA ZA RAD

Članak 35.

(1) Djelatnost HRT-a financira se javnim i komercijalnim prihodima u skladu sa Zakonom o HRT-u.

(2) Sredstva za rad HRT-a čine imovinu HRT-a. To su sredstva stečena pružanjem usluga i prodajom proizvoda ili pribavljena iz drugih izvora, nekretnine i pokretnine, prava intelektualnog vlasništva, prava organizacija za radiodifuziju te druga prava.

(3) Sredstva mjesečne pristojbe su sredstva državne potpore, odnosno sredstva koja se koriste u skladu s pravilima o državnim potporama za javne radiodifuzijske usluge.

VIII. POSLOVANJE HRT-a

Planiranje i financije

Članak 36.

(1) Planiranje u HRT-u ostvaruje se utvrđivanjem strategije, višegodišnjim, godišnjim i operativnim planovima i programom rada, planom razvoja i investicija te godišnjim programom rada i financijskim planom.

(2) Program rada HRT-a i financijski plan HRT-a na prijedlog Glavnog ravnatelja HRT-a prihvaća Nadzorni odbor najkasnije do isteka tekuće godine za sljedeću godinu. Program rada HRT-a mora biti usklađen s financijskim planom HRT-a.

(3) U programu rada HRT-a i financijskom planu HRT-a za svaku se godinu na temelju Ugovora utvrđuju aktivnosti i programske obveze te potrebna financijska sredstva.

(4) Program rada HRT-a i financijski plan HRT-a objavljuju se na internetskoj stranici HRT-a.

Članak 37.

(1) Općim aktima pobliže se uređuje način na koji se obavljaju financijski i računovodstveni poslovi i poslovi planiranja u HRT-u.

(2) Pravilnikom o financijskom poslovanju pobliže se uređuje način vođenja odvojenog računovodstva za djelatnost pružanja javnih usluga i komercijalne djelatnosti u skladu s odredbama Zakona o HRT-u.

(3) Omjer raspodjele zajedničkih rashoda HRT-a izračunava se i utvrđuje metodologijom praćenja izravnih i neizravnih prihoda i rashoda, koji se odnose na djelatnost pružanja javnih usluga utvrđenih Zakonom o HRT-u. Kriteriji utvrđivanja omjera utvrđuju se Pravilnikom o financijskom poslovanju.

(4) Nadzorni odbor HRT-a daje suglasnost na odluku o donošenju općeg akta iz stavka 2.

Revizija

Članak 38.

(1) U HRT-u se ustrojava Služba interne revizije radi stalnog praćenja i nadzora nad zakonitošću rada i poslovanja. Interna revizija HRT-a funkcionalno je i organizacijski samostalna služba i neposredno za svoj rad odgovara Glavnom ravnatelju HRT-a.

(2) Služba interne revizije redovito prati provedbu zakonskih obveza o načinu korištenja javnih i komercijalnih prihoda, načinu vođenja odvojenog računovodstva i druge obveze utvrđene Zakonom o HRT-u. O nalazima Službe interne revizije Glavni ravnatelj HRT-a je dužan redovito izvještavati Nadzorni odbor HRT-a.

(3) Služba interne revizije obavlja poslove interne revizije i s njima povezane administrativne poslove za potrebe Glavnog ravnatelja HRT-a i Nadzornog odbora HRT-a, a također i po izravnom nalogu Nadzornog odbora HRT-a.

(4) HRT jedanput u godini provodi reviziju godišnjih financijskih izvještaja u skladu sa Zakonom o reviziji i Zakonom o računovodstvu.

(5) Za provedbu revizije iz prethodnog stavka HRT je dužan angažirati neovisnog revizora.

(6) Nadzorni odbor HRT-a osniva Revizorski odbor kao pomoćno tijelo u skladu s člankom 27. Zakona o reviziji. Revizorski odbor obavlja poslove iz članaka 28. i 29. Zakona o reviziji. Revizorski odbor donosi poslovnik o svom radu, uz prethodnu suglasnost Nadzornog odbora HRT-a.

Članak 39.

U provođenju revizije i nadzora, tijela HRT-a i radnici HRT-a dužni su surađivati s neovisnim revizorom i osobama koje provode nadzor.

IX. OPĆI AKTI HRT-a

Članak 40.

(1) Opći akti HRT-a jesu:

1. Statut;

2. Pravilnici o radu (Pravilnik o radu, Pravilnik o unutarnjem ustroju, Pravilnik o sistematizaciji, Pravilnik o plaćama i drugim materijalnim pravima radnika HRT-a, Opća pravila o radu i ponašanju, Etički kodeks);

3. Pravilnik o financijskom poslovanju HRT-a;

4. Pravilnik o autorskim i srodnim pravima;

5. Pravilnik o uvjetima uporabe arhivske građe;

6. Pravilnik o zaštiti na radu;

7. Pravilnik o zaštiti od požara;

8. Pravilnik/Cjenik o naknadama za rad vanjskih suradnika HRT-a;

9. Pravilnik o poslovnoj tajni;

10. Drugi opći akti (pravilnici i odluke) kojima se na opći način uređuju odnosi u javnoj ustanovi u skladu sa zakonskim propisima i ovim Statutom.

(2) Opće akte HRT-a donosi Glavni ravnatelj HRT-a, osim onih koje donosi Programsko vijeće HRT-a, Nadzorni odbor HRT-a i Ravnateljstvo HRT-a.

(3) Glavni ravnatelj HRT-a će, prije donošenja Općih akata HRT-a koje donosi, te akte dostaviti Nadzornom odboru HRT-a.

(4) Opći akti HRT-a kojima se uređuje rad HRT-a, kada djelatnost obavlja kao javnu službu, objavljuju se na internetskim stranicama HRT-a, a po potrebi i na drugi prikladan način.

(5) Opći akti stupaju na snagu osmoga dana od dana objave, ako pojedinim aktom nije određeno da stupaju na snagu s danom objave.

Postupak donošenja Statuta HRT-a

Članak 41.

(1) Na prijedlog Glavnog ravnatelja HRT-a, Statut HRT-a donosi Nadzorni odbor HRT-a.

(2) Statut HRT-a potvrđuje Hrvatski sabor.

(3) Odluka o izmjenama i dopunama Statuta donosi se prema postupku predviđenom za njegovo donošenje.

X. SUKOB INTERESA

Članak 42.

(1) Poslovni subjekti koji su u većinskom vlasništvu članova tijela HRT-a ili članova njihove obitelji te radnika HRT-a ili članova njihove obitelji ne mogu sklapati pravne poslove s HRT-om.

(2) Odredba iz stavka 1. na odgovarajući se način primjenjuje i na nabavu programa od neovisnih proizvođača.

(3) Sukob interesa pobliže se uređuje i Etičkim kodeksom te Općim pravilima o radu i ponašanju.

XI. ZAPOSLENICI, ZAŠTITA NA RADU I ZAŠTITA OKOLIŠA

Članak 43.

(1) Pravni položaj radnika u HRT-u, uvjeti za zasnivanje radnog odnosa, plaće i druga pitanja koja nisu uređena Zakonom o HRT-u, uređuju se općim aktom HRT-a ili Kolektivnim ugovorom sukladno općem propisu o radu.

(2) Za zasnivanje radnog odnosa za sve poslove u HRT-u raspisuje se javni natječaj. Javni natječaj objavljuje se u tisku, na oglasnoj ploči HRT-a i oglasnoj ploči područne službe Hrvatskog zavoda za zapošljavanje. HRT je dužan na isti način i u istom roku obavijestiti sve kandidate o rezultatima natječaja.

(3) HRT jamči pravo na interesno i strukovno organiziranje radnika HRT-a.

(4) U skladu sa Zakonom o radu, HRT je dužan osigurati uvjete za rad radničkog vijeća i sindikalnih povjerenika radi ispunjenja njihovih zadaća i ovlasti utvrđenih Zakonom.

Članak 44.

(1) U HRT-u se mora osigurati zaštita na radu te se u obavljanju poslova moraju provoditi mjere zaštite na radu (zaštita ljudi i imovine) u skladu sa zakonom i zakonskim propisima, međunarodnim standardima, općim aktima i prirodom posla.

(2) Obavljanje djelatnosti mora se provoditi tako da omogućuje čuvanje i zaštitu životnog okoliša – prirodnih ili radom stvorenih vrijednosti.

Članak 45.

(1) Glavni ravnatelj HRT-a i svi radnici HRT-a imaju pravo i obvezu da u sklopu svojih poslova poduzimaju mjere zaštite i unapređenja okoliša.

(2) O djelatnostima koje ugrožavaju okoliš svaki je radnik dužan upozoriti nadležnog rukovoditelja.

XII. JAVNOST RADA

Članak 46.

(1) O uvjetima i načinu pružanja svojih usluga i obavljanju poslova iz svoje djelatnosti HRT izvješćuje javnost:

1. sredstvima javnog priopćivanja;

2. na drugi prikladan način u skladu sa zakonskim propisima, ovim Statutom i općim aktima HRT-a.

(2) Radnici HRT-a obavještavaju se i izvješćivanjem na skupovima radnika koji se sazivaju najmanje dva puta na godinu u skladu sa Zakonom o radu i na drugi prikladan način u skladu sa zakonskim propisima, ovim Statutom i općim aktima HRT-a.

Članak 47.

Podatke iz prethodnog članka sredstvima javnog priopćivanja i drugim pravnim osobama i građanima daju osobe koje je ovlastio Glavni ravnatelj HRT-a.

XIII. POSLOVNA TAJNA

Članak 48.

(1) Poslovnom tajnom smatraju se isprave, podaci i zapisi utvrđeni kao poslovna tajna, čije bi priopćivanje ili davanje na uvid neovlaštenim osobama štetilo poslovnom, gospodarskom ili programskom interesu ili ugledu HRT-a.

(2) Isprave, podaci, zapisi koji se smatraju poslovnom tajnom moraju biti obilježeni kao poslovna tajna. Poslovnu tajnu smiju drugima priopćivati samo ovlaštene osobe.

Članak 49.

(1) Podatke i isprave koji se smatraju poslovnom tajnom dužni su čuvati svi radnici HRT-a i članovi tijela HRT-a, bez obzira na koji su način doznali za te podatke i isprave.

(2) O određivanju poslovne tajne u skladu sa Zakonom o tajnosti podataka, drugim propisima i općim aktima brigu neposredno vodi Glavni ravnatelj HRT-a ili druga ovlaštena osoba na temelju općeg akta ili danih ovlasti.

(3) Povreda čuvanja poslovne tajne povreda je radne obveze.

Članak 50.

Podaci koji se smatraju poslovnom tajnom mogu se priopćavati tijelima koja je za to ovlastio zakon, odnosno tijelima i osobama kojima ovlasti proizlaze iz dužnosti koju obnašaju.

XIV. PRIJELAZNE I ZAVRŠNE ODREDBE

Članak 51.

(1) Opći akti HRT-a uskladit će se s odredbama Zakona o HRT-u i ovim Statutom najkasnije šest mjeseci od dana njegova stupanja na snagu.

(2) Do usklađivanja postojećih akata ili donošenja novih, u skladu sa Zakonom o HRT-u i ovim Statutom, odgovarajuće se primjenjuju odredbe postojećih općih akta HRT-a, ako nisu u suprotnosti s ovim Statutom, Zakonom o HRT-u i drugim zakonima.

(3) Glavni ravnatelj HRT-a će, nakon stupanja na snagu ovog Statuta, prema Pravilniku o unutarnjem ustroju i Pravilniku o sistematizaciji poslova i radnih mjesta usklađenim s ovim Statutom, imenovati vršitelje dužnosti ravnatelja poslovnih jedinica HRT-a te glavnih urednika na HRT-u, koji će obavljati dužnost do imenovanja ravnatelja poslovnih jedinica HRT-a i glavnih urednika na HRT-u u skladu s odredbama Zakona o HRT-u i ovog Statuta.

(4) Glavni ravnatelj HRT-a će, nakon imenovanja iz prethodnog stavka, provesti postupke javnog natječaja za imenovanje ravnatelja poslovnih jedinica i glavnih urednika na HRT-u.

Članak 52.

Vjerodostojno tumačenje odredaba ovoga Statuta daje Nadzorni odbor HRT-a.

Članak 53.

S danom stupanja na snagu ovoga Statuta prestaje važiti Statut HRT-a donesen na 3. zajedničkoj sjednici Programskoga Vijeća HRT-a i Nadzornog odbora HRT-a dana 9. svibnja 2011.

Članak 54.

Ovaj Statut HRT-a potvrđuje Hrvatski sabor, a nakon potvrđivanja na Hrvatskom saboru objavljuje se u »Narodnim novinama« i na internetskim stranicama HRT-a.

Članak 55.

Ovaj Statut HRT-a stupa na snagu s danom objave u »Narodnim novinama«.

Predsjednik Nadzornog odbora HRT-a

doc. dr. sc. Viktor Gotovac, v. r.

Statut, NN 14/2013-203